GC คาดผลงาน Q3/60 โตดีกว่า Q2/60 รับช่วงไฮซีซั่นธุรกิจ
GC คาดผลงาน Q3/60 โตต่อเนื่อง รับช่วงไฮซีซั่นธุรกิจ พร้อมคาดรายได้ทั้งปีโต 8% เน้นดูแลลูกค้าเดิมต่อเนื่อง-ออกผลิตภัณฑ์ใหม่
18 ส.ค. 2560

นายสมชาย คุลีเมฆิน ประธานกรรมการบริหาร บริษัท โกลบอล คอนเน็คชั่นส์ จำกัด (มหาชน) หรือ GC เปิดเผยว่า บริษัทคาดรายได้ปีนี้น่าจะเติบโตราว 8% จากปีก่อน โดยยังคงเน้นการดูแลลูกค้าผู้แปรรูปผลิตภัณฑ์จากเม็ดพลาสติกอย่างต่อเนื่อง และออกผลิตภัณฑ์ใหม่ๆ รวมถึงเสนอบริการใหม่ๆ เพื่อให้สามารถตอบโจทย์ตรงกับความต้องการของลูกค้า
“ปีนี้น่าจะเติบโตได้ 8% จากการใกล้ชิดกับลูกค้ามากขึ้น และออกผลิตภัณฑ์ใหม่ ขณะที่แผนระยะยาวเรายังไม่มีกลยุทธ์หลักในการสร้างรายได้ในระดับสูง เพราะตลาดก็ยังอยู่ในสภาวะที่ทรงตัว และการลงทุนภาคเอกชนเองก็หดตัว โดยสิ่งที่เราทำ คือการดูแลความเสี่ยง เป็นพันธมิตรกับลูกค้าซัพพลายเออร์”นายสมชาย กล่าว
ทั้งนี้ บริษัทมองแนวโน้มผลการดำเนินงานในไตรมาส 3/60 น่าจะเติบโตดีกว่าไตรมาส 2/60 เนื่องจากเป็นช่วงไฮซีซั่นของธุรกิจที่จะมีคำสั่งซื้อเข้ามามากขึ้น ขณะที่บริษัทเชื่อว่าจะได้รับปัจจัยบวกจากค่าเงินบาทที่แข็งค่าขึ้นมาก เนื่องจากปัจจุบันมีการนำเข้าวัตถุดิบจากต่างประเทศในสัดส่วนราว 30% ส่งผลต่อต้นทุนการนำเข้าปรับตัวลดลงเล็กน้อย
สำหรับในปีนี้บริษัทจะรักษาระดับอัตรากำไรขั้นต้นไว้ที่ระดับ 6.5% จากครึ่งปีแรกอยู่ที่ 6.02% และปีก่อนอยู่ที่ 6.48% รวมถึงจะรักษาระดับอัตรากำไรสุทธิปีนี้ไว้ที่ 2.5% จากครึ่งปีแรกอยู่ที่ 2.01% และปีก่อนอยู่ที่ 2.32%
นายสมชาย กล่าวว่า บริษัทยังไม่มีแผนที่จะลงทุนขนาดใหญ่จึงยังไม่มีแนวคิดจะออกหุ้นกู้หรือออกตั๋วเงินระยะสั้น (B/E) ขณะที่ยังมีวงเงินสินเชื่อที่ได้รับการอนุมัติจากธนาคารพาณิชย์อยู่ราว 1,500 ล้านบาท โดยใช้ไปเพียง 35-40% ของวงเงิน หากมีการลงทุนจะใช้แหล่งเงินกู้เป็นหลัก เนื่องจากดอกเบี้ยยังอยู่ในระดับต่ำ ซึ่งบริษัทคงเป้าหมายที่จะรักษาระดับหนี้สินต่อทุน (D/E) ไม่ให้เกิน 3 เท่า จากปัจจุบันอยู่ที่ 2-2.5 เท่า